‘Geen bewyse’ dat tier leef of veilig is – DBVDie rondlopertier wat in Edenvale gewaar is. (Foto: Skermskoot van video op sosiale media) Die Dierebeskermingsvereniging (DBV) in Edenvale aan die Oos-Rand sê daar is geen bewyse aan dié organisasie verskaf wat bevestig dat ’n jong rondlopertier veilig is of leef nie. Dít volg nadat die private sekerheidsmaatskappy SWAT SOS Maandag op sosiale media aangekondig het dat hulle die tier gevang, verdoof en veilig verskuif het. Daar was selfs ’n foto van ’n oënskynlik slapende tier by hul plasings. Inwoners was Maandag op hol ná berigte dat ’n tier in dié omgewing los is. Beeldmateriaal van die tier – vermoedelik ’n wyfie van sowat nege maande oud – is wyd op sosiale media gedeel. Die DBV en Edenvale-gemeenskapspolisiëringsforum, wat ook Maandag na die toneel ontbied is om ondersoek in te stel, kon egter nie hierdie bewerings van die sekerheidsmaatskappy bevestig nie en die DBV het intussen kommer daaroor uitgespreek. “Geen tier is deur die Edenvale-DBV gesien nie, en geen bevestiging is ontvang dat die tier veilig is of leef nie. “Geen bewyse is aan die DBV oorhandig nie, maar tog maak die sekerheidsmaatskappy bewerings op hul sosialemediaplatforms dat die tier gevang en hervestig is,” het die DBV Maandagaand gesê. Die DBV sê die sekerheidsmaatskappy is boonop nie “gemagtig, toegerus, opgelei of ervare om wild te hanteer nie”. Die sekerheidsmaatskappy het een van die DBV se inspekteurs glo ook toegang tot ’n huis geweier waar dié tier vermoedelik aangehou is. “Verskeie diere is in die huis van die beweerde eienaar gesien, maar geen bevestiging is gegee of dit wel die eienaar van die tier is nie. “SOS-personeel het inspekteurs met regsaksie gedreig. Verskeie lede van die publiek het na vore gekom met kommerwekkende inligting oor SOS, maar wil uit vrees nie hul besonderhede bekend maak nie.” Die DBV voer aan dat die sekerheidsmaatskappy vals inligting aan die DBV verskaf het oor waar die tier gewaar is. Die organisasie glo dit was ’n “taktiek” om hulle op ’n dwaalspoor te lei en die DBV se ondersoek te verhinder. “SOS het op ons [die DBV] Facebook-blad kommentaar gelewer dat die tier veilig is en dat die ‘Edenvale-DBV nie hoef te weet waar die tier is nie’. “Ons vraag is: Wie beskerm vir wie? Ons [die DBV] is die wettige dierewelsynsorganisasie, en tog het ’n sekerheidsmaatskappy beheer oor die situasie geneem en ons na verkeerde plekke gestuur. Waarom?” Die DBV wou verder weet waarom lede van die sekerheidsmaatskappy hul personeel na bewering gedreig het indien hulle niks het om weg te steek nie. “Watter wetlike magte het hulle [die sekerheidsmaatskappy] om bedreigde wildspesies te verskuif? Die DBV moet permitte bekom voordat ’n wilde dier vervoer word, maar tog het die SOS-sekerheidsmaatskappy ’n tier vervoer. Dít sonder ’n permit en deur voort te gaan om inligting te weerhou. “Daar loop hordes stories oor dié tier rond, met uiters kommerwekkende inligting wat daarmee gepaardgaan. “Ons sal nie bevestig dat die tier veilig is of leef voordat ons nie die feite het nie.” Die DBV sê die ondersoek duur tans voort en dat lede ook in samesprekings met hul regspan is om te verseker dat die waarheid ontbloot word. “Ons kan die gemeenskap verseker dat ons sake nie net so sal laat nie. Die saak sal ondersoek word en die gemeenskap sal op die hoogte gehou word. Die tier verdien niks minder nie.”